b'\n_START_ARTICLE_\nJohan Hahnsson\n_START_PARAGRAPH_\nJohan Adrian Hahnsson (4. maaliskuuta 1834 Rauma \xe2\x80\x93 20. huhtikuuta 1888 H\xc3\xa4meenlinna) oli suomalainen kielentutkija._NEWLINE_Hahnssonin vanhemmat olivat raatimies Josef Hahnsson ja Katarina Sofia Rosenlew. H\xc3\xa4n valmistui filosofian kandidaatiksi vuonna 1860 ja toimi sitten opettajana Vaasassa ja Kokkolassa ja vuodesta 1871 H\xc3\xa4meenlinnassa. Jouduttuaan lakkautuspalkalle vuonna 1878 h\xc3\xa4n keskittyi sanakirjaty\xc3\xb6h\xc3\xb6n. Jo aiemmin, vuosien 1866 ja 1872 aikana, h\xc3\xa4n oli painattanut Suomi-kirjaan Eurajoen, Lapin, Rauman, Pyh\xc3\xa4maan, Laitilan ja Uudenkirkon murteiden muoto-oppia koskevan tutkimuksen. Vuonna 1884 h\xc3\xa4n ryhtyi itse julkaisemaan Ruotsalais-suomalaista sanakirjaa, josta sai kuitenkin valmiiksi ennen kuolemaansa vain kaksi vihkoa. Aukusti Kallio ja Heikki Paasonen jatkoivat Hahnssonin aloittamaa ty\xc3\xb6t\xc3\xa4._NEWLINE_Hahnssonin puoliso vuodesta 1864 oli ensimm\xc3\xa4inen suomenkielinen naiskirjailija Theodolinda Hahnsson, o.s. Lim\xc3\xb3n (1838\xe2\x80\x931919).'